ინოვაციური სტარტაპების ბანაკი სტუდენტებისთვის
2020-02-27 14:47 (Asia/Dubai)
12 მარტიდან 15 მარტის ჩათვლით, ბაკურიანში გაიმართება ინოვაციური სტარტაპების ბანაკი სტუდენტებისთვის. ბანაკის ორგანიზატორია საქართველოს ინოვაციების და ტექნოლოგიების სააგენტო. ბანაკი მსოფლიო ბანკის ,,ეროვნული ინოვაციური ეკოსისტემის“ პროექტის ფარგლებში ხორციელდება.
პროექტს ახორციელებს ილიას სახელმწიფო უნივერსიტეტი პარტნიორ ორგანიზაციებთან ერთად: ჯეოლაბი, ინოვაციური განათლების ფონდი და ედისონი.
ბანაკის მთავარი სალექციო თემა იქნება ბიოტექნოლოგიები და ბიოინჟინერია.
სტუდენტები ასევე შეისწავლიან მეწარმეობისა და სტარტაპის შექმნის საკითხებს. ადგილობრივი და უცხოელი გამოცდილი მენტორების დახმარებით სტუდენტები გუნდურად იმუშავებენ ინოვაციური ბიოტექნოლოგიური იდეების შექმნაზე.
ბანაკის დასრულების შემდგომ GITA და ილიას სახელმწიფო უნივერსიტეტის პრე-აქსელერატორი ზუმაუთი და ფაბლაბ ილიაუნი აქტიურად იმუშავებენ მსურველ სტუდენტებთან იდეების ხელშესახებ „პროდუქტად“ გარდასაქმნელად.
ვის შეუძლია მონაწილეობა:
საქართველოს ნებისმიერი უმაღლესი საგანმანათლებლო დაწესებულების ბიოლოგიის, ბიოქიმიის, მედიცინის, კომპიუტერული მეცნიერებების, კომპიუტერული და ელექტრული ინჟინერიის და საინფორმაციო ტექნოლოგიების მიმართულების სტუდენტებს. მონაწილე სტუდენტები შეირჩევიან მათი გამოცდილებისა და მოტივაციის მიხედვით.
მონაწილეობის სურვილის შემთხვევაში გთხოვთ, გაიაროთ რეგისტრაცია მოცემული ბმულის მეშვეობით: https://forms.gle/KAsN5CWsBrDyd69FA
შეკითხვების შემთხვევაში მოგვმართეთ: bootcamp@gita.gov.ge
სამუშაო ენა: ქართული და ინგლისური
რეგისტრაციის ბოლო ვადაა 2020 წლის 7 მარტი, 23:59 საათი .
შენიშვნა! ბანაკში მონაწილეობისთვის სავალდებულოა ინგლისური ენის ცოდნა საკომუნიკაციო დონეზე. მონაწილემ უნდა შეძლოს ინგლისურენოვანი ლექციის მოსმენა, გააზრება და კომუნიკაციაში ჩართვა.

კრებულის „შედარებითი ლიტერატურის კრებული 2. შავი ზღვა როგორც ლიტერატურული და კულტურული სივრცე“ პრეზენტაცია
2020-02-26 13:37
28 თებერვალს, პარასკევს, 18:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტის შედარებითი ლიტერატურის ინსტიტუტი და კვლევითი ცენტრი „რომანული ურთიერთგაგება. ინტერტექსტუალური დიალოგი“ გიწვევთ კრებულის „შედარებითი ლიტერატურის კრებული 2. შავი ზღვა როგორც ლიტერატურული და კულტურული სივრცე“ პრეზენტაციაზე.
კრებულში შესულია ქართველი და უცხოელი მეცნიერების 30-ზე მეტი სტატია ქართულ, ფრანგულ, ინგლისურ ენებზე. ის აერთიანებს 2018 წლის ოქტომბერში ილიას სახელმწიფო უნივერსიტეტში შოთა რუსთველის საქართველოს ეროვნული სამეცნიერო ფონდის დაფინანსებით გამართული საერთაშორისო სამეცნიერო კონფერენციის მასალებს.
კრებულის რედაქტორები არიან: მზაღო დოხტურიშვილი, ბელა წიფურია, ალექსი ნუსელოვიჩი, ზაალ ანდრონიკაშვილი
შავი ზღვა როგორც ლიტერატურული და კულტურული სივრცე
შედარებითი ლიტერატურის მოწოდებაა, გათავისუფლდეს ეროვნული ნიშნით დაყოფისაგან, მაგრამ მან ეს ხანგრძლივი გზის გავლის შემდეგ იტვირთა. საწყის ეტაპზე იცავდა და ადარებდა ეროვნული ლიტერატურული ტრადიციებისაგან შედგენილ ერთობლიობებს, რომლებიც ერთმანეთისგან ენებით იყო გამოყოფილი. მხოლოდ მეორე ეტაპზე, ახლახანს, გათავისუფლდა ამ შეზღუდვებისგან და უფრო მეტად დაინტერესდა ფორმებისა და იდეების ცირკულაციითა და გადაცემით. ეს ერთგვარი ტრანსნაციონალური პერსპექტივაა, რომელიც, დაეყრდნობა რა ახალ მეთოდოლოგიას, კიდევ უფრო შორს შეიძლება წავიდეს, თუ დაისახავს პოსტ-ტრანსნაციონალურ მიზანს.
ამ განახლების ცნებით ინსტრუმენტებს შორის ფიგურირებს „ლიტერატურული სივრცის“ კონცეპტი, რომელიც შთაგონებულია დეტერიტორიალიზაციის დელეზისეული ნააზრევითა და ლიტერატურის თეორიის სხვადასხვა ნაშრომით. ლიტერატურული სივრცე, რომელიც მოიაზრება გეოგრაფიისა და ისტორიის გადაკვეთაზე, მოიცავს მრავალ ლიტერატურასა და მრავალ ენას რეგიონულ თუ ეროვნულ დონეზე, რომლებსაც ერთმანეთთან აახლოებს განხილული თემების, გადმოცემული დისკურსებისა თუ გამოყენებული ფორმების გაზიარება. ამის მაგალითებს გვთავაზობს კარიბი, ხმელთაშუა ზღვა თუ ბალკანეთი, რომელთაგან პირველმა ორმა უკვე ისარგებლა ამგვარი ხედვით.
შავი ზღვა და მისი აუზის ექვსი ქვეყანა (საქართველო, თურქეთი, ბულგარეთი, რუმინეთი, უკრაინა, რუსეთი), მისი მნიშვნელოვანი საპორტო ქალაქები, მისი კულტურული მრავალფეროვნება და მისი ისტორია, რომელიც ანტიკური ხანიდან იწყება, შესანიშნავ შესაძლებლობას იძლევა იმისათვის, რომ ჩვენ ის ამ პერსპექტივაში შევისწავლოთ.
წინამდებარე კრებულში გამოქვეყნებულია კვლევის პირველ ეტაპზე თბილისში, ილიას სახელმწიფო უნივერსიტეტში, 2018 წლის ოქტომბერში შოთა რუსთველის საქართველოს ეროვნული სამეცნიერო ფონდის დაფინანსებით გამართული საერთაშორისო სამეცნიერო კონფერენციის შავი ზღვა როგორც ლიტერატურული და კულტურული სივრცე მასალები, რომლებიც წარმოადგენს ინტერდისციპლინურ კვლევებს დიაქრონიასა და სინქრონიაში შემდეგი სამი მიმართულებით: შავი ზღვა როგორც ლიტერატურული სივრცე და ნაციონალური /კულტურული იდენტობის ფორმირება; შავი ზღვის სივრცის რეპრეზენტაცია რელიგიურ-მითოლოგიურ და ისტორიულ ტექსტებში; შავი ზღვის კულტურული სემანტიკა – ლიტერატურული სივრცე და იმპერიული მემკვიდრეობა.

დრო: 28 თებერვალი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32)
დასწრება თავისუფალია.

ნანა დიხამინჯიასა და ანა კორძაია - სამადაშვილის შეხვედრა აბიტურინეტებთან - ზუგდიდი, 23 თებერვალი
2020-02-20 12:36
23 თებერვალს, 13:00 საათზე, ქალაქ ზუგდიდში მოსწავლე-ახალგაზრდობის სასახლეში ილიას სახელმწიფო უნივერსიტეტის ბიზნესის, ტექნოლოგიისა და განათლების ფაკულტეტის პროფესორი და ვიცერექტორი ნანა დიხამინჯია და ილიას სახელმწიფო უნივერსიტეტის ასოცირებული პროფესორი ჰუმანიტარული მეცნიერებების მიმართულებით ანა კორძაია-სამადაშვილი აბიტურიენტებთან შეხვედრას გამართავენ და მათთვის საჯარო ლექციას წაიკითხავენ თემაზე: როგორ ავირჩიოთ პროფესია.
ლექციის შემდეგ ილიას სახელმწიფო უნივერსიტეტის წარმომადგენლები აბიტურიენტებს უნივერსიტეტის საბაკალავრო პროგრამებს, დაფინანსების მოპოვების შესაძლებლობებს, საუნივერსიტეტო სერვისებსა და სხვა მნიშვნელოვან სიახლეებს გააცნობენ. შეხვედრის ბოლო ნაწილი დაეთმობა კითხვა-პასუხს.
ნანა დიხამინჯიას შესახებ
ნანა დიხამინჯია ილიას სახელმწიფო უნივერსიტეტის ვიცერექტორი და ბიზნესის, ტექნოლოგიისა და განათლების ფაკულტეტის პროფესორია კომპიუტერული და ელექტრული ინჟინერიის მიმართულებით. ის ამავდროულად ხელმძღვანელობს კომპიუტერული ინჟინერიის საბაკალავრო პროგრამას. ნანა პროფესიით მათემატიკოსია, თუმცა ოც წელზე მეტია პროგრამირების მიმართულებით მუშაობს.
ანა კორძაია – სამადაშვილის შესახებ
ანა კორძაია-სამადაშვილი ილიას სახელმწიფო უნივერსიტეტის ასოცირებული პროფესორია ჰუმანიტარული მეცნიერებების მიმართულებით. ის პროფესიით ლიტერატურათმცოდნე და მრავალი პუბლიკაციის ავტორია. დღეს თავისუფალი ჟურნალისტის და მთარგმნელის სტატუსით თანამშრომლობს „ლიტერატურულ გაზეთთან“, ლიტერატურულ ჟურნალებთან „არილი“ და „ახალი საუნჯე“. „ბაკურ სულაკაურის გამომცემლობის“ მიერ გამოქვეყნებული მისი ტექსტები თარგმნილია ინგლისურ, გერმანულ, იტალიურ, ესპანურ და შვედურ ენებზე.
დამატებითი ინფორმაცია
ილიას სახელმწიფო უნივერსიტეტი თებერვლიდან საქართველოს თითქმის ყველა რეგიონულ ცენტრში ჩაატარებს უფროსკლასელებისათვის საინფორმაციო შეხვედრებს. პროექტი #არჩევანიშენია საგანმანათლებლო ორგანიზაცია კინგსთან თანამშრომლობით ხორციელდება.
მომავალი პროფესიის არჩევა – ამ თემაზე აბიტურიენტებს საჯარო ლექციებს წაუკითხავენ ილიას სახელმწიფო უნივერსიტეტის პროფესორები. შეხვედრები უფროსკლასელებს დამოუკიდებელი აზროვნებისა და სწორი არჩევანისკენ სვლაში დაეხმარება.
საინფორმაციო შეხვედრების სრული განრიგისთვის მიჰყევით ბმულს: http://bit.ly/2RI4a0r
შენი წარმატებული ცხოვრება იწყება აქ!
#მევირჩევილიაუნის
2020 წელი

შესაძლებელია თუ არა ფრანგული ლაიციზმის ექსპორტირება?
2020-02-19 18:30
19 თებერვალს, 18:30 საათზე, ფრანგულ-ქართული უნივერსიტეტის მხარდაჭერით ილიას სახელმწიფო უნივერსიტეტის წიგნის სახლში „ლიგამუსი“ მოხსენება-დებატებს გამართავენ სორბონის უნივერსიტეტის ასოცირებული პროფესორები პიერ-ანრი ტოვოიო და ჟან-კასიან ბიიე და ილიას სახელმწიფო უნივერსიტეტის ასოცირებული პროფესორი სოფიკო ზვიადაძე.
ლექციის შესახებ:
„ფრანგული ლაიციზმი“ არაერთმნიშვნელოვანი ტერმინია. მნიშვნელოვანია იმის გარკვევა, თუ რას აღნიშნავს ის _ ლაიციზმი ფრანგული მოდელითაა განსხეულებული თუ ლაიციზმის მრავალ მოდელთაგან ფრანგული მხოლოდ ერთ-ერთია? ამ საკითხის გამოკვლევა განსაზღვრავს „ფრანგული ლაიციზმის“ ექსპორტირების შესახებ შეკითხვასაც. პირველ შემთხვევაში საუბარი გვაქვს ფიქსირებული მოდელის გადატანაზე, რომელსაც, ცხადია, უნივერსალურობის პრეტენზია აქვს, თუმცა ამავე დროს საფრანგეთის კონკრეტულ ისტორიულ კონტექსტთანაა დაკავშირებული. პოლიტიკური სამართლიანობის იდეალიდან გამომდინარე, ამგვარი ავტომატური გადატანა არც შესაძლებლად გვესახება და არც სასურველად. მეორე შემთხვევაში კი საჭიროა განვიხილოთ ლაიციზმის მოქნილობა, რომელიც მისი კონტექსტუალიზაციის შესაძლებლობას უშვებს და პოლიტიკური სამართლიანობის იდეალთან კავშირში არტიკულირდება.
მომხსენებლები:
ჟან-კასიენ ბიიე, პოლიტიკური ფილოსოფიის პროფესორი, სორბონის უნივერსიტეტი
პიერ-ანრი ტავუაიო, ფილოსოფიის კოლეჯის თავმჯდომარე, ფილოსოფიის პროფესორი, სორბონის უნივერსიტეტი
სოფიკო ზვიადაძე, ილიას სახელმწიფო უნივერსიტეტის ასოცირებული პროფესორი კულტურისა და რელიგიის კვლევების მიმართულებით
თარგმანი და მოდერაცია: ელენე ლადარია, ილიას სახელმწიფო უნივერსიტეტის ფილოსოფიის ასოცირებული პროფესორი
შეხვედრა შედგება ფრანგულ-ქართული უნივერსიტეტის მხარდაჭერით.

დრო: 19 თებერვალი, 18:30 საათი
ადგილი: ილიას სახელმწიფო უნივერსიტეტის წიგნის სახლი ,,ლიგამუსი”

დოქტორანტ კახა ბიწკინაშვილის სადისერტაციო ნაშრომის დაცვა
2020-02-19 15:00
19 თებერვალს, 15:00 საათზე, ილიას სახელმწიფო უნივერსიტეტის G106 აუდიტორიაში გაიმართება საბუნებისმეტყველო მეცნიერებებისა და მედიცინის ფაკულტეტის სიცოცხლის შემსწავლელ მეცნიერებათა სადოქტორო პროგრამის დოქტორანტ კახა ბიწკინაშვილის სადისერტაციო ნაშრომის „პროცესირების გავლენა გენმოდიფიცირებული და არამოდიფიცირებული მცენარეების დეტექციაზე საკვებში“ დაცვა.

საინფორმაციო შეხვედრა Erasmus+ გაცვლითი პროგრამის შესახებ
2020-02-14 18:00
14 თებერვალს, პარასკევს, 18:00 საათზე, ილიას სახელმწიფო უნივერსიტეტის E206 აუდიტორიაში (ქ. ჩოლოყაშვილის გამზ. N3/5) გაიმართება საინფორმაციო შეხვედრა ილიაუნის სტუდენტებისათვის Erasmus+ გაცვლითი პროგრამის შესაძლებლობების შესახებ.

შეკითხვების შემთხვევაში დაუკავშირდით:
საგარეო ურთიერთობების სამსახური
➳ ქ. ჩოლოყაშვილის გამზ. N3/5, ოთახი E208
☏ 995 322 220009-367
✉ erasmusplus@iliauni.edu.ge

დოქტორ კატარინა შიდლოს საჯარო ლექცია
2020-02-14 17:00
14 თებერვალს, 17:00 საათზე, ილიას სახელმწიფო უნივერსიტეტის S 201 აუდიტორიაში გ. წერეთლის აღმოსავლეთმცოდნეობის ინსტიტუტის მოწვეული მკვლევარი, დოქტ. კატარინა შიდლო წაიკითხავს მოხსენებას თემაზე: „გაყიდვების სფეროში მუშაობის შუა საუკუნეების ისლამური სტილი. ისლამურ ეკონომიკაში ზოგიერთი ყველაზე საკამათო კომუტატური კონტრაქტის მოკლე ისტორია“.
დოქტ. კატარინა შიდლო, ვარშავის სოციალური და ეკონომიკური კვლევითი ცენტრის შუა აღმოსავლეთისა და ჩრდ. აფრიკის დეპარტამენტის დირექტორი,
გ. წერეთლის აღმოსავლეთმცოდნეობის ინსტიტუტის მოწვეული მკვლევარია.
თემის მოკლე მიმოხილვა
Bayʿsalam/salaf – საქონლის გაყიდვა შემდგომ მიწოდებით და ადგილზე გადახდით, უეჭველად წარმოადგენს ისლამურ ეკონომიკაში ერთ-ერთი ყველაზე კურიოზული კომუტატიური კონტრაქტის სახეობას. ისეთი საქონლის გაყიდვა, რომელსაც არ ფლობს გამყიდველი, რაც უმეტესწილად გამოწვეულია იმით, რომ საქონელი კონტრაქტის დადების დროს ჯერ კიდევ არ არის შექმნილი, წესით აკრძალული უნდა ყოფილიყო სამართლებრივი თვალსაზრისით. თუმცა სწავლულ-იურისტთა უმეტესობა salam-ის ტიპის კონტრაქტს დასაშვებად მიიჩნევს მუჰამადთან დაკავშირებული ერთ-ერთი ჰადისიდან (გადმოცემიდან) გამომდინარე.
მომხსენებელი განხილავს bayʿsalam-ის შესახებ კოლექტიური განსჯის პროცესს, რის შედეგადაც ის ისლამური ფინანსური კონტრაქტების ერთ-ერთ გამორჩეულ სახეობად იქცა.

სამუშაო ენა: ინგლისური
დრო: 17.00-18.30 საათი
ადგილმდებარეობა: ილიას სახელმწიფო უნივერსიტეტის S 201 აუდიტორია
დასწრება თავისუფალია.

დოქტორანტ თამარ გაჩეჩილაძის სადისერტაციო ნაშრომის დაცვა
2020-02-14 15:00
14 თებერვალს, 15:00 საათზე, ილიას სახელმწიფო უნივერსიტეტის G106 აუდიტორიაში გაიმართება საბუნებისმეტყველო მეცნიერებებისა და მედიცინის ფაკულტეტის ფიზიკისა და ასტრონომიის სადოქტორო პროგრამის დოქტორანტ თამარ გაჩეჩილაძის სადისერტაციო ნაშრომის „მაგნიტური როსბის ტალღები მზეზე“ დაცვა.
დრო: 14 თებერვალი, 15:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია
დასწრება თავისუფალია.

დისკუსიები საგანმანათლებლო პოლიტიკის შესახებ – „ფრეირე და კრიტიკული პედაგოგიკა“
2020-02-13 16:00
ინოვაციური განათლების კვლევითი ცენტრი იწყებს შეხვედრების ციკლს „დისკუსიები საგანმანათლებლო პოლიტიკაზე”, რომლის ფარგლებშიც სისტემატურად გამართავს დისკუსიებს საგანმანათლებლო პოლიტიკაზე.
დისკუსიების ციკლი იწყება იმ ახალგაზრდა სპეციალისტებთან შეხვედრით, რომლებმაც წარჩინებით დაასრულეს საქართველოსა და საზღვარგარეთის უმაღლესი საგანმანათლებლო დაწესებულებები განათლების მიმართულებით. შეხვედრებზე ახალგაზრდები დამსწრეთ გაუზიარებენ ცოდნასა და გამოცდილებას და ჩაერთვებიან ქვეყნის საგანმანათლებლო პოლიტიკაში.
13 თებერვალს, 16:00 საათზე, ილიას სახელმწიფო უნივერსიტეტის E 207 აუდიტორიაში გაიმართება პირველი შეხვედრა თემაზე: „ფრეირე და კრიტიკული პედაგოგიკა“.
შეხვედრაზე წარდგებიან

მარი გაბუნია (ილიას სახელმწიფო უნივერსიტეტის ბაკალავრი/მაგისტრი და გლაზგოს უნივერსიტეტის მაგისტრი);

ნიკა მაღლაფერიძე (გრიგოლ რობაქიძის უნივერსიტეტის ბაკალავრი და ლონდონის საუნივერსიტეტო კოლეჯის მაგისტრი).

შეხვედრის პირველი ნაწილი დაეთმობა კრიტიკული პედაგოგიკის, როგორც განათლების ფილოსოფიის თეორიული საფუძვლების, და მისი მთავარი ღირებულებების განხილვას. აქცენტები გაკეთდება იმაზე, რატომ არის განათლება პოლიტიკური აქტი და ძალაუფლებრივი დინამიკა როგორ არის წარმოდგენილი სასწავლო სივრცეში.
მეორე ნაწილი მიეძღვნება კრიტიკული პედაგოგიკის სასკოლო კურიკულუმს და სწავლა-სწავლების პროცესში დანერგვის გზებსა და არსებულ მაგალითებს. განხილული იქნება, როგორ შეიძლება მოვამზადოთ მოსწავლეები აქტიურ მოქალაქეებად საზოგადოების უკეთესობისკენ შეცვლის მიზნით.

დრო:13 თებერვალი, 16:00-18:00 სთ.
ადგილმდებარეობა: ილიას სახელმწიფო უნივერსიტეტის E 207 აუდიტორია (ქ. ჩოლოყაშვილის გამზ. N3/5)
დასწრება თავისუფალია.
თემის შესახებ ვრცელი ინფორმაცია იხილეთ ბმულზე.

The English Channel -Professional Skills Course
2020-02-13 15:07
The English Channel -Professional Skills Course
Course content
Ilia State University in collaboration with the British Council’s Creative Spark Programme announces The English Channel Professional Skills Course for the ISU students, recent graduates and new entrepreneurs.
This content has been created for emerging young professionals and entrepreneurs, and is based on business vocabulary, common phrases, and useful structures, which are intended to equip the user to communicate in both international and professional contexts.
Each unit has a contemporary, real-life focus on new developments in the world of work, and also offers advice from recognised professional experts in business skills and professional careers.
All content is provided by partners who number top start-ups, universities, and creative companies.
Functionality and interactions
The English Channel curates the best of professional and entrepreneurial content from its partners who lead in the field, and through these presents authentic, real examples of the English language in use, as well as real-world business and career tips.
Viewers interact with these videos and, through exercises created by experts, enhance their language skills and aid their retention of the actionable content.
Videos in the course units have been chosen for both their suitability as language presentation contexts and for their relevant content for users who wish to examine different business and entrepreneurial strategies.
In this twenty hour course the twenty units complement the videos and interactive content found within the learning packs.
As the course progresses, new language is introduced, and previous language revised, ensuring that the content of lessons is easy to recall and use.
Learning Outcomes
This is an English for specific purposes course in a professional-skills context, combined with interactive pedagogy and authentic content, taking the user from A2 to B1 in terms of language use and skills-development.
Each unit has a contemporary, real-life focus on new developments in the world of work, as well as offering advice from recognised professional experts in business skills.
After each unit, users will find their vocabulary and command of key structures growing in sophistication.
By the end of the course, users will have significantly developed their language skills, and will also be able to speak confidently about the modern world of work and their own ambitions and plans for career progress.
Briefing webinars
Introducing the contents of the course
Showing how best to complete the material

17 February 2020 / Monday

10:00 CET
Link for the registration: https://zoom.us/webinar/register/WN_IqPAFKXhTrSMNN5ifXQ8dQ

18 February 2020 / Tuesday

12:00 CET
Link for the registration: https://zoom.us/webinar/register/WN_TZTwTBCIRNyR0Khq48zdyQ

19 February 2020 / Wednesday

14:00 CET

Link for the registration: https://zoom.us/webinar/register/WN_5qGtvt4jTWKNVsrIi76WPA

For further information please visit:
https://theenglishchannel.britishcouncil.org/professional-skills
For Questions: zoomout@iliauni.edu.ge

ილიაუნის ხალხური მუსიკის სტუდენტური გუნდის კონცერტი
2020-02-12 18:00
12 თებერვალს, 18:00 საათზე, ილიას სახელმწიფო უნივერსიტეტის B201 აუდიტორიაში გაიმართება ილიაუნის ხალხური სიმღერის სტუდენტური გუნდის მე-16 საანგარიშო კონცერტი.
გუნდი 2012 წელს ჩამოყალიბდა. მას შემდეგ გაზაფხულის და შემოდგომის სემეტრებში მართავს საანგარიშო კონცერტებს ყოველთვის ახალი რეპერტუარით. გუნდის შემადგენლობა ყოველ სემესტში ახლდება, ამიტომ კონცერტებში უკვე 150-ზე მეტმა სტუდენტმა მიიღო მონაწილეობა. რეპერტუარშია ქართული ხალხური და ქალაქური სიმღერები, ასევე სრულდება საგალობლის, დასაკრავის და უცხოური ფოლკლორის ნიმუშები.
გუნდის ხელმძღვანელია ეთნომუსიკოლოგი, პროფესორი თამაზ გაბისონია.
აღსანიშნავია, რომ გასული წლის მაისში ილიაუნის სტუდენტურმა გუნდმა რესპუბლიკურ საგუნდო კონკურსზე ორი პირველი ადგილი (სიმღერისა და საგალობლის ნომინაციებში) და ოქროს და ვერცხლის მედლები აიღო.
გელით!
დრო: 12 თებერვალი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ვორკშოპი Grounded Theory დოქტორანტებისა და ახალგაზრდა მკვლევრებისთვის
2020-02-10 14:30
ილიას სახელმწიფო უნივერსიტეტის საერთაშორისო სადოქტორო სკოლა სთავაზობს დოქტორანტებსა და ახალგაზრდა მკვლევრებს ვორკშოპს ე.წ. დაფუძნებული თეორიის (Grounded Theory – GT) შესახებ. ვორკშოპის მონაწილეები ინტერაქციულად შეისწავლიან GT-ის მეთოდოლოგიის ძირითად იდეებსა და ცნებებს, გაეცნობიან მათ თეორიულსა და პრაქტიკულ ასპექტებს. ვორკშოპის პირველ ეტაპზე ვიმსჯელებთ GT-ის ფილოსოფიურ საფუძვლებსა და მის მთავარ მეთოდოლოგიურ პერსპექტივებზე, მომდევნო ეტაპზე განვიხილავთ დაფუძნებული თეორიის კვლევითი ფორმატის ძირითად თავისებურებებს, მათ შორის საკვლევი კითხვების ჩამოყალიბებას ღიაობის მოთხოვნის შესაბამისად. მესამე ეტაპზე კი გავაანალიზებთ იმ გამოწვევებსა და სირთულეებს, რომლებმაც შეიძლება იჩინოს თავი კვლევით პრაქტიკაში. ავხსნით დაფუძნებული თეორიის ისეთ ცნებებს, რომლებიც შეიძლება ბუნდოვნად გვეჩვენებოდეს, ამგვარია, მაგალითად, „მონაცემთა სატურაცია“ და „თეორიული სამპლინგი“.
ვორკშოპის დასრულების შემდეგ დასწრების სერთიფიკატი გაიცემა ყველა მონაწილეზე.
წინასწარ წასაკითხი სავალდებულო ლიტერატურა: Corbin, Juliet/Strauss, Anselm (1990): Grounded Theory Research. Procedures, Canons, and Evaluation Criteria. In: Qualitative Sociology 13/1, pp 3-21. ტექსტი ხელმისაწვდომი გახდება მსურველებისთვის რეგისტრაციის შემდეგ.
ადგილი: ილიას სახელმწიფო უნივერსიტეტი, E 207 აუდიტორია,ქ, ჩოლოყაშვილის გამზ. 3/5, 0162 თბილისი
თარიღები და დროები:

ორშაბათი, 10 თებერვალი, 2020; 10:00-დან 14:30 საათამდე
სამშაბათი, 11 თებერვალი, 2020; 10:00-დან 14:30 საათამდე
ოთხშაბათი, 12 თებერვალი, 2020; 10:00-დან 14:30 საათამდე

ხელმძღვანელი: დოქ. ივონ ფრანკე (გიოტინგენის გეორგ-ავგუსტის უნივერსიტეტი, სოციალური მეცნიერებების ფაკულტეტი)
სამუშაო ენა: ინგლისური
მონაწილეთა რაოდენობა: 20
რეგისტრაცია: წინასწარი რეგისტრაცია სავალდებულოა და მოქმედებს პრიორიტეტის პრინციპი. სარეგისტრაციო ვადის ბოლო დღეა 2020 წლის 5 თებერვალი, 18:00. გთხოვთ, დარეგისტრირდეთ ონლაინანკეტის მეშვეობით: https://forms.gle/Y8yXk6bMHTJ5D3LZ8

საინფორმაციო შეხვედრა ERASMUS+ გაცვლითი პროგრამის შესახებ
2020-02-07 16:00
7 თებერვალს, პარასკევს, 16:00 საათზე, ილიას სახელმწიფო უნივერსიტეტის E206 აუდიტორიაში (ქ. ჩოლოყაშვილის 3/5) გაიმართება საინფორმაციო შეხვედრა ილიაუნის სტუდენტებისათვის Erasmus+ გაცვლითი პროგრამის შესაძლებლობების შესახებ.

შეკითხვების შემთხვევაში, დაუკავშირდით:
საგარეო ურთიერთობების სამსახური
➳ ჩოლოყაშვილის 3/5, ოთახი E208
☏ 995 322 220009-367
✉ erasmusplus@iliauni.edu.ge

დრამზე დაკვრის მსურველთათვის
2020-02-07 13:22
2020 წლის 1-ლი მარტიდან ილიას სახელმწიფო უნივერსიტეტი აცხადებს მიღებას სასერტიფიკატო კურსზე „დრამზე დაკვრის საფუძვლები“.
კურსზე დაიშვება დრამზე დაკვრის ნებისმიერი მსურველი 8 წლიდან. მიღების პირობა მუსიკალური სმენა და რიტმის შეგრძნებაა. კურსის წამყვანია ცნობილი მუსიკოსი და გამოცდილი პედაგოგი ლაშა სხილაძე, რომელსაც არაერთი ცნობილი დრამერი ჰყავს აღზრდილი. კურსი 12-კვირიანია, კვირაში ორი ერთსაათიანი მეცადინეობა გაიმართება.
კურსის სრული საფასურია 480 ლარი (საათი – 20 ლარი). კურსზე დარეგისტრირება შეგიძლიათ 25-29 თებერვალს. დარეკეთ 555 004352 ან იხილეთ ილიას სახელმწიფო უნივერსიტეტის მუსიკის ცენტრის ფეისბუქი.
გელით!

წიგნის საჯაროდ კითხვის მსოფლიო დღე – შეხვედრა მწერალ თეონა დოლენჯაშვილთან
2020-02-05 17:00
5 თებერვალს, 17:00 საათზე, ილიას სახელმიწიფო უნივერსიტეტის წიგნის სახლში „ლიგამუსი“ წიგნის საჯაროდ კითხვის მსოფლიო დღესთან დაკავშირებით გაიმართება შეხვედრა მწერალ თეონა დოლენჯაშვილთან. სტუმარი წაიკითხავს ფრაგმენტებს თავისი ნაწარმოებებიდან და ისაუბრებს ლიტერატურის შესახებ.
საქართველოს წიგნის გამომცემელთა და გამავრცელებელთა ასოციაციის ორგანიზებით საქართველო მეხუთედ შეუერთდება წიგნის საჯაროდ კითხვის მსოფლიო დღეს.
წიგნის საჯაროდ კითხვის მსოფლიო დღის შესახებ
წიგნის საჯაროდ კითხვის მსოფლიო დღე საერთაშორისო ორგანიზაცია „Litworld”-ის მიერ ინიცირებული მსოფლიოში ცნობილი ღონისძიებაა და მასში მონაწილეთა რაოდენობა 100 სხვადასხვა ქვეყნიდან 31 მილიონ ადამიანამდე აღწევს. საქართველოში ეს დღე 2016 წლიდან აღინიშნება. ღონისძიების ორგანიზატორია საქართველოს წიგნის გამომცემელთა და გამავრცელებელთა ასოციაცია. პროექტის ფარგლებში იგეგმება უამრავი ღონისძიება ქვეყნის მასშტაბით. მთელი დღის მანძილზე თანამედროვე ქართველი მწერლები სტუმრობენ სკოლებს, უნივერსიტეტებს, ბიბლიოთეკებსა და სხვადასხვა კერძო თუ საჯარო დაწესებულებას, საუბრობენ წიგნიერების მნიშვნელობაზე და საჯაროდ კითხულობენ ნაწარმოებებს.
დრო: 5 თებერვალი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

დოქტორანტ თამარ გამყრელიძის სადისერტაციო ნაშრომის დაცვა
2020-02-05 13:00
5 თებერვალს, 13:00 საათზე, ილიას სახელმწიფო უნივერსიტეტის A 101 აუდიტორიაში (მის.: ი.ჭავჭავაძის გამზირი N32) გაიმართება მეცნიერებათა და ხელოვნების ფაკულტეტის სოციალური და ჰუმანიტარული მეცნიერებების ინტერდისციპლინური სადოქტორო პროგრამის პოლიტიკის მეცნიერების მიმართულების დოქტორანტ თამარ გამყრელიძის სადისერტაციო ნაშრომის “The Role of Europe in the Identity Formation of Post-Soviet Georgia” დაცვა. სამეცნიერო ხელმძღვანელი – გიორგი ნოდია, ილიას სახელმწიფო უნივერსიტეტის პოლიტიკის მიმართულების პროფესორი.

Საჯარო ლექცია „კრიზისული კომუნიკაცია ცვალებად საინფორმაციო გარემოში“
2020-02-03 19:00
3 თებერვალს, 19:00 საათზე, ილიას სახელმწიფო უნივერსიტეტის T 401 აუდიტორიაში გაიმართება მეოთხე შეხვედრა ილიაუნის PR Talks-ისა, რომელზეც ცნობილი სპიკერები, საქართველოში მოქმედი ადგილობრივი და საერთაშორისო კომპანიების წარმომადგენლები, ასევე სამთავრობო სტრუქტურების პროფესიონალები ისაუბრებენ კრიზისის დროს საზოგადოებასთან ურთიერთობის სირთულეებსა და კონკრეტულ კამპანიებზე, რომლებიც განახორციელეს 3 მიმართულებით: კრიზისის პრევენცია, კრიზისული კომუნიკაცია და ზიანის შემცირება, იმიჯისა და რეპუტაციის აღდგენა.
თემა: „კრიზისული კომუნიკაცია ცვალებად საინფორმაციო გარემოში“
საინფორმაციო გარემოს კომპლექსურობა კომუნიკაციის მენეჯერებს ყოველდღიურად აგდებს კრიზისულ ვითარებაში. დღეს კრიზისების მართვა საზოგადოებასთან ურთიერთობის დარგის ორგანული ნაწილია. ლექციაზე მიმოვიხილავთ კრიზისების კლასიფიცირებისა და მართვის თეორიებს, მაგალითებს ქართული პრაქტიკიდან და ინდივიდუალური გამოცდილებიდან.
სპიკერის შესახებ:
დავით ძიძიშვილი მედიის კვლევის დოქტორანტი და საზოგადოებრივი ურთიერთობათა მაგისტრია ხუთწლიანი სამუშაო გამოცდილებით საინფორმაციო და ფსიქოლოგიური ოპერაციების დაგეგმვის სფეროში (საქართველოს შეიარაღებული ძალების გენერალურ შტაბში). იგი არის თბილისის სახელმწიფო უნივერსიტეტისა და კავკასიის საერთაშორისო უნივერსიტეტის მოწვეული პროფესორი, ავტორი კურსისა „ჰიბრიდული ომი და პროცესები საინფორმაციო გარემოში“. დავით ძიძიშვილი იყო საქართველოს თავდაცვის სამინისტროს თავდაცვის პოლიტიკის შემუშავების განყოფილების უფროსი, თავდაცვის ინსტიტუციური აღმშენებლობის სკოლის ინსტიტუციური განვითარების სამმართველოს უფროსი. „სტრატეგიული კომუნიკაციების ცენტრი – საქართველოს” ერთ-ერთი დამფუძნებელია.

დრო: 3 თებერვალი, 19:00 საათი
ადგილმდებარეობა: T 401 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

ჟოაო ჟილბერტოს ხსოვნისადმი მიძღვნილი კონცერტი
2020-02-01 17:00
პირველ თებერვალს, შაბათს, 17.00-ზე, ილიას სახელმწიფო უნივერსიტეტის B201 აუდიტორიაში ილიაუნის მუსიკის ცენტრი გიწვევთ დიდი ბრაზილიელი მუსიკოსის, მომღერლის, კომპოზიტორისა და გიტარისტის, ბოსა ნოვას მუსიკალური ჟანრის პიონერის, ჟოაო ჟილბერტოს ხსოვნისადმი მიღვნილ კონცერტზე.
კონცერტში მონაწილეობენ ილიაუნის ჯაზ-ვოკალის მიმართულების სტუდენტები: თიკო ღვაბერიძე, სალომე წულუკიძე, მერცია ქუთათელაძე, მარიამ გიორგაძე, ალბინა ჯანელიძე, ლალი გოგიძე, ნინი ასილიანი, ვახო გვახარია და ნინი ბოკუჩავა, რომელთაც პროფესორი ირინე ებრალიძე ხელმღვანელობს.
დრო: პირველი თებერვალი, 17:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ეკა ჭაბაშვილის ვიზუალური და ვერბალური მუსიკა
2020-01-31 18:00
31 იანვარს, 18.00-ზე, ილიას სახელმწიფო უნივერსიტეტის B201 აუდიტორიაში ილიაუნის მუსიკის ცენტრის ინიციატივით გაიმართება თანამედროვე მუსიკის კონცერტი, რომელზეც შესრულდება ეკა ჭაბაშვილის ვიზუალური და ვერბალური მუსიკა.
ეკა ჭაბაშვილი მრავალმხრივი თანამედროვე კომპოზიტორია, რომლის შემოქმედებაც მუსიკალური კომპოზიციების გასაოცრად ფართო სპექტრს მოიცავს. კონცერტზე შესრულდება მისი „სიბრძნის სპირალი“”, ინტერაქტიული ალეატორული იმპროვიზაციები ჩასაბერი, სიმებიანი, დასარტყამი, კლავიშიანი საკრავებისა და ფორტეპიანოების ვირტუალური ორკესტრისთვის სოციალური ქსელისა და სხვა ინტერნეტრესურსის გამოყენებით; „სფეროები – უფლის იდეა”, მულტიმედია კომპოზიცია ფორტეპიანოს, ვიოლინოს, ჩელოს, ფლეიტისა და ვიდეოინსტალაციისთვის ელექტრონული მუსიკით; „მუსიკის კოსმოსი”, ალეატორული იმპროვიზაციები, რომლებიც ერთი ბგერის მიკროსამყაროში მოგზაურობის ილუზიას, ბგერის შიგნიდან მოსმენას გვთავაზობს.
ნაწარმოებებს შეასრულებენ თბილისის ვანო სარაჯიშვილის სახელმწიფო კონსერვატორიის თანამედროვე მუსიკის სტუდენტური ანსამბლის წევრები. ანსამბლს პროფესორი ნინო ჟვანია ხელმძღვანელობს.

დრო: 31 იანვარი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა ესტონეთში სწავლების შესახებ
2020-01-30 15:00
30 იანვარს, 15:00 საათზე, ილიას სახელმწიფო უნივერსიტეტის E207 აუდიტორიაში ესტონური უნივერსიტეტების წარმომადგენლების ვიზიტთან დაკავშირებით მოეწყობა საინფორმაციო შეხვედრა სტუდენტებთან. შეხვედრა მიზნად ისახავს ესტონეთში სწავლით დაინტერესებული სტუდენტებისთვის ინფორმაციის მიწოდებას როგორც საბაკალავრო/სამაგისტრო პროგრამების, ასევე დაფინანსებისა და სტიპენდიის მოპოვების შესახებ. სტუდენტებს შესაძლებლობა ექნებათ, პირადად გაესაუბრონ უნივერსიტეტის წარმომადგენლებს.
სტუდენტებთან შეხვედრას დაესწრებიან შემდეგი ესტონური უნივერსიტეტების წარმომადგენლები:

ალექსანდრე ჩანადირი – ტალინის ტექნოლოგიური უნივერსიტეტი (www.taltech.ee);
ელის რებანე – ტარტუს უნივერსიტეტი (www.ut.ee).

სამუშაო ენები: ქართული/ინგლისური
დრო: 30 იანვარი, 15:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5)
ღონისძიებაში მონაწილეობისთვის და სამომავლოდ დაგეგმილი შეხვედრების შესახებ ინფორმაციის მისაღებად გთხოვთ შეავსოთ ონლაინფორმა.

საინფორმაციო შეხვედრა ბაზარზე ზედამხედველობის სააგენტოს ვაკანსიების შესახებ
2020-01-30 13:00 - 14:00
30 იანვარს, 13:00 საათზე, ილიაუნის E207 აუდიტორიაში სსიპ „ბაზარზე ზედამხედველობის სააგენტოს“ ხელმძღვანელი სტუდენტებსა და კურსდამთავრებულებს შეხვდება. შეხვედრაზე წარმოდგენილი იქნება სააგენტოს საქმიანობის შესახებ ამომწურავი ინფორმაცია და აქტიური ვაკანსიები.
სააგენტომ 2020 წლიდან დაიწყო ფუნქციონირება, როგორც ეკონომიკისა და მდგრადი განვითარების სამინისტროს სტრუქტურულმა ერთეულმა, და მისი მიზანია მთელი ქვეყნის მასშტაბით ბაზარზე განთავსებული არასასურსათო პროდუქტის ხარისხის კონტროლი და ზედამხედველობა. ამასთან დაკავშირებით სააგენტო იწყებს ზედამხედველობის ინსპექტორების შერჩევას.
ვაკანსიისთვის განიხილებიან ნებისმიერი მიმართულების კურსდამთავრებულები რომლებიც ფლობენ ინგლისურ ენას და გამოირჩევიან ანალიტიკური აზროვნების უნარით,
IV კურსის სტუდენტებისთვის კი შემოთავაზებული იქნება სტაჟირების პროგრამა სწავლის დასრულების შემდეგ დასაქმების პერსპექტივით.
საინფორმაციო შეხვედრაზე დასწრების მსურველებს გთხოვთ, შეავსოთ სარეგისტრაციო ფორმა: http://bit.do/dsqmb
დეტალური ინფორმაციის სანახავად ეწვიეთ ბმულს: https://bit.ly/2sBX2u2

დრო: 30 იანვარი, 13:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი

ბრიჯიტ ბაუმანის საჯარო ლექცია
2020-01-29 17:00
29 იანვარს, 17:30 საათზე, ილიას სახელმწიფო უნივერსიტეტის E207 აუდიტორიაში მეწარმეობით დაინტერესებული სტუდენტებისთვის ლექციას წაიკითხავს ევროპელი ენჯელ ინვესტორი ბრიჯიტ ბაუმანი.
ლექციის თემა: „დაფინანსების მოპოვების საშუალებები სტუდენტი ანტერპრენერებისთვის“
ბრიჯიტ ბაუმანი სტარტაპის, ვენჩორკაპიტალისა და ფინტექის მიმართულებით ევროპის 50 ყველაზე გავლენიან ქალს შორისაა.
ლექციის დასრულების შემდეგ ინვესტორის წინაშე სიტყვით გამოვა ილიაუნის ზუმაუთ პრე-აქსელერატორის პროგრამის მონაწილე სამი დამწყები სტარტაპი, რომლებიც ინვესტორისგან რჩევებს მიიღებენ.

სამუშაო ენა: ინგლისური
დრო: 29 იანვარი, 17:30 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

Საჯარო ლექცია „სკანდინავიის მთის ეკოსისტემის ხანგრძლივი კვლევის შედეგების მიმოხილვა“
2020-01-29 11:00
29 იანვარს, 11:00 საათზე, ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტისა და სეისმური მონიტორინგის ეროვნული ცენტრის სააქტო დარბაზში გაიმართება სემინარი თემაზე: „სკანდინავიის მთის ეკოსისტემის ხანგრძლივი კვლევის შედეგების მიმოხილვა“. მოხსენებას წაიკითხავს ბონის უნივერსიტეტის გეოგრაფიის დეპარტამენტის პროფესორი ნილს ჰეინი.
დრო: 29 იანვარი, 11:00 საათი
ადგილმდებარეობა: დედამიწის შემსწავლელ მეცნიერებათა ინსტიტუტი/სეისმური მონიტორინგის ეროვნული ცენტრის სააქტო დარბაზი (შ. ნუცუბიძის ქ. No77, ილიას სახელმწიფო უნივერსიტეტის I კორპუსი)
დასწრება თავისუფალია.

საინფორმაციო შეხვედრა პეკინის ტექნოლოგიური ინსტიტუტის სასტიპენდიო პროგრამის შესახებ
2020-01-28 18:00
28 იანვარს, 18:00 საათზე, ილიას სახელმწიფო უნივერსიტეტის E206 აუდიტორიაში გაიმართება საინფორმაციო შეხვედრა პეკინის ტექნოლოგიური ინსტიტუტის სასტიპენდიო პროგრამასთან დაკავშირებით.
შეხვედრა მიზნად ისახავს პეკინის ტექნოლოგიურ ინსტიტუტში სწავლით დაინტერესებული სტუდენტებისთვის ინფორმაციის მიწოდებას როგორც გაცვლითი საბაკალავრო, სამაგისტრო და სადოქტორო საფეხურების, ასევე სრული სამაგისტრო/სადოქტორო სასტიპენდიო პროგრამის შესახებ 2020/2021 სასწავლო წლისთვის.
დეტალური ინფორმაცია კონკურსის შესახებ იხილეთ ბმულზე.
დრო: 28 იანვარი, 18:00 საათი
ადგილმდებარეობა: E 206 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

შეკითხვების შემთხვევაში დაუკავშირდით:
საგარეო ურთიერთობების სამსახური
➳ ჩოლოყაშვილის 3/5, ოთახი E208
☏ 995 322 220009-367

ფაბლაბ ილიაუნის დრონის საპილოტე კურსი
2020-01-28 16:53
ილიას სახელმწიფო უნივერსიტეტი აცხადებს რეგისტრაციას დრონების ტრენინგკურსზე, რომელიც დაგეხმარებათ გაერკვეთ დრონების მთავარ კომპონენტებსა და ნაწილებში, ასევე გაჩვენებთ, როგორ იქმნება და მზადდება დრონი საფრენად.
პროექტი ხორციელდება ევროკომისიის მიერ დაფინანსებულ ERASMUS+ EDUCATIONAL FOR DRONE (eDRONE)-ის ფარგლებში.
კურსი შედგება 10 ინტენსიური სამუშაო კვირისგან – სტუდენტები ისწავლიან დრონის ინჟინერიისა და სამოქალაქო აპლიკაციის ასპექტებს, ასევე მიიღებენ დრონის შექმნისა და მართვისთვის საჭირო ცოდნასა და კომპეტენციას. კურსის განმავლობაში სტუდენტები ისწავლიან დრონებიდან მიღებული ინფორმაციის დამუშავებასა და გამოყენებას, გაეცნობიან დრონის მიმდინარე სამართლებრივ შეზღუდვებასა და წესებს.
სარეგისტრაციო ფორმა: http://bit.ly/2RZ5T1g
ტრენინგები დაიწყება 4 თებერვლიდან.
დრო: სამშაბათი, ხუთშაბათს, 19:00 საათი

კურსის დასრულების შემდეგ თქვენ შეძლებთ:

გაეცნოთ დრონებთან დაკავშირებულ ტექნიკურ ტერმინოლოგიას;
აღწეროთ და დაადგინოთ დრონის საერთო კომპონენტები;
ახსნათ დრონის სხვადასხვა ღერძზე დამოკიდებულება და მათი ურთიერთქმედება;
გაიგოთ FPV-ს მახასიათებლები;
მიიღოთ ზოგადი ცოდნა დრონის საბოლოო აწყობაზე;
გაიგოთ აღჭურვილობისა და პროგრამის შესახებ, რომელიც ყველაზე ხშირად გამოიყენება გასაზომად და მონიტორინგისთვის;
გაიგოთ დრონის სამოქალაქო აპლიკაციის შესახებ;
საჭირო ტექნიკური საკითხები;
გაიგოთ მეწარმეობის ძირითადი საფუძვლები, თუ რა არის საჭირო იმისთვის, რომ თქვენი იდეა სიცოცხლისუნარიან ბიზნესად აქციოთ.

კურსი შედგება შემდეგი მოდულებისაგან:

დრონის არქიტექტურა
დრონის ავიონიკა
პილოტური ტექნიკა
დრონების აღჭურვილობა გაზომვებისა და მონიტორინგისთვის
გაზომვების შედეგად მიღებული ინფორმაციის დამუშავება
დრონის შენახვა
სამოქალაქო აპლიკაციები
სამართლებრივი რეგულაციები
მეწარმეობა

http://www.edroneproject.org/

Liberty International Georgia ილიაუნის სტუდენტებს დაასაქმებს
2020-01-28 13:00
28 იანვარს, 13:00 საათზე, ილიას სახელმწიფო უნივერსიტეტის A 101 აუდიტორიაში ილიაუნის სტუდენტებსა და კურსდამთავრებულებს შეხვდებიან ტურისტული კომპანიის Liberty International Georgia წარმომადგენლები.

საინფორმაციო შეხვედრაზე კომპანიის წარმომადგენლები ილიაუნის სტუდენტებსა და კურსდამთავრებულებს გააცნობენ ინფორმაციას კომპანიის შესახებ და შესთავაზებენ დასაქმებას გერმანული და ინგლისურენოვანი გიდის თანამდებობებზე.

შეხვედრის შემდეგ კომპანიის წარმომადგენლები პირველადი შერჩევის მიზნით გასაუბრებას გამართავენ დასაქმების მსურველ კანდიდატებთან.
ღონისძიება დააინტერესებთ ინგლისური ან/და გერმანული ენის მცოდნე ნებისმიერი კურსისა და ფაკულტეტის სტუდენტებს/კურსდამთავრებულებს.
დასწრების მსურველებს გთხოვთ, შეავსოთ სარეგისტრაციო ფორმა.
დრო: 28 იანვარი, 13:00-დან 16:00 საათამდე
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

ლუი მალის ფილმის „მშვიდობით, ბავშვებო" ჩვენება
2020-01-27 15:00
27 იანვარს, 15:00 საათზე, ჰოლოკოსტის მსხვერპლთა ხსოვნის საერთაშორისო დღესთან დაკავშირებით სახალხო დაცველთან არსებული ტოლერანტობის ცენტრი ილიას სახელმწიფო უნივერსიტეტის ტექნოლოგიების კორპუსის საკონფერენციო დარბაზში გამართავს ცნობილი ფრანგი რეჟისორის, ლუი მალის ანტიფაშისტური კინოფილმის „მშვიდობით, ბავშვებო” ჩვენებას. ფილმი მოგვითხრობს მეორე მსოფლიო ომის დროს სამ ებრაელ ბიჭზე, რომლებიც კათოლიკურ პანსიონს აფარებენ თავს.
ფილმის შესახებ ისაუბრებს სახალხო დამცველთან არსებული ტოლერანტობის ცენტრის ხელმძღვანელი ბექა მინდიაშვილი.
ღონისძიებაზე სიტყვით გამოვლენ ებრაული თემის წარმომადგენელები მერაბ ჩანჩალაშვილი – თბილისის დიდი სინაგოგის გაბაი, მარინე სოლომონიშვილი – ქალთა საერთაშორისო ფონდის „ლეას“ პრეზიდენტი.
დრო: 27 იანვარი, 15:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიების კორპუსი, T102 საკონფერენციო დარბაზი (ქ. ჩოლოყაშვილის გამზ. 3/5)
დასწრება თავისუფალია.

ტექნოლოგიური ლაბორატორია უნილაბის პრეზენტაცია
2020-01-24 19:00
24 იანვარს, 19:00 საათზე, ილიას სახელმწიფო უნივერსიტეტის ტექნოლოგიების კორპუსის საკონფერენციო დარბაზში T102 გაიმართება ახალი სივრცის – ტექნოლოგიური ლაბორატორია უნილაბის პრეზენტაცია. პრეზენტაციის დასრულების შემდეგ დამსწრე აუდიტორიას შესაძლებლობა ექნება დაათვალიეროს ლაბორატორია.
უნილაბი არის სივრცე, სადაც ადამიანს შეუძლია ნახტომი გააკეთოს საკუთარ მომავალში. დღეს დაინახოს, როგორი შეიძლება იყოს ბევრი წლის მერე. საკუთარ თავში ახალი შესაძლებლობები აღმოაჩინოს. დღეებს გადაახტეს და გაიგოს ის, რის გაგებასაც დიდი დრო დასჭირდებოდა. უნილაბი არის სივრცე, რომელიც ნებისმიერ მსურველს საკუთარი, თუნდაც უცნობი, შესაძლებლობების რეალიზაციაში ეხმარება.
უნილაბი ორი ძირითადი მიმართულებით იმუშავებს:

არაფორმალური განათლების ცენტრი

ილიაუნის სტუდენტებს შეეძლებათ იმ მოკლე პრაქტიკული კურსების გავლა, რომელთა სწავლება კურიკულიმით არ არის გათვალისწინებული, მაგალითად,

პოლიგრაფიული დიზაინი;
ინტერფეისის დიზაინი UX Design;
მოძრავი გრაფიკა – Motion Graphics
ვიდეოგრაფიკა და მონტაჟი;
სოციალური მედიამენეჯმენტი;
ვებგვერდის შექმნა საკუთარი ძალებით (wordpress);
ვებპროგრამირება Front-End (HTML);
ვებპროგრამირება PHP;
ვებპროგრამირება ASP.NET MVC;
პროგრამირება C#;
პროგრამირება Python;
მობილური პროგრამირება Kotlin;
გეიმდეველოპმენტი Unity 3D.

2. სტაჟირების პროგრამა
ეს პროგრამა მათთვის იქნება განკუთვნილი, ვისაც გარკვეული ცოდნა აქვს ახალი ტექნოლოგიების მიმართულებით, მაგრამ არ აქვს პრაქტიკული გამოცდილება. მნივნელობა არა აქვს, ადამიანმა თავად მიიღო ეს ცოდნა ინტერნეტის საშუალებით, თუ რომელიმე კურსი გაიარა. მთავარია, ჰქონდეს საბაზისო ცოდნა და მოტივაცია, რომ განვითარდეს.
სტაჟირების პროგრამის ფარგლებში სტუდენტები გამოცდილი მენტორების დახმარებით რეალურ პროექტებზე იმუშავებენ.
შეხვედრაზე უნილაბის ჯგუფი წარმოადგენს დამატებით ინფორმაციას უნილაბის მუშაობის შესახებ და უპასუხებს თქვენს შეკითხვებს.
დრო: 24 იანვარი, 19:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიების კორპუსის საკონფერენციო დარბაზი T102
დასწრება თავისუფალია.

იაგო თვალაბეიშვილის წიგნის წარდგენა
2020-01-23 19:00
23 იანვარს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი” პრემია „ლიტერას“ ლაურეატი მწერლის, იაგო თვალაბეიშვილის ახალი წიგნის „გარდასულები” წარდგენა გაიმართება.
წიგნს წარადგენს ფილოსოფოსი, ილიაუნის პროფესორი გიორგი მაისურაძე.
„გარდასულები” იაგო თვალაბეიშვილის მეორე წიგნია. მისი პირველი რომანი „ტრანსმუტაცია” ლიტერატურული კონკურსის „გახდი ბესტსელერის ავტორი 2018″ და ლიტერატურული პრემია „ლიტერას” გამარჯვებულია ნომინაციაში „2018 წლის საუკეთესო ლიტერატურული დებიუტი”.
ავტორის მეორე წიგნი სამ მოთხრობას აერთიანებს. მათში მოთხრობილია ბედისწერის მიერ ერთმანეთში უცნაურად გადაჯაჭვული სრულიად დაუჯერებელი ამბები, აღწერილია ადამიანების გაუსაძლისი ყოფა და ექსტრემალური გარემოს ზეგავლენით გაშიშვლებული ყველაზე ბნელი, საზარელი, მხარე მათი არსებობისა.
წიგნი გაფორმებულია ავტორის მიერ შექმნილი ილუსტრაციებით.

დრო: 23 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ნიდერლანდური ენისა და კულტურის ცენტრის საინფორმაციო შეხვედრა სტიპენდიებთან დაკავშირებით
2020-01-22 16:00
22 იანვარს, ოთხშაბათს, 16:00 საათზე, ილიას სახელმწიფო უნივერსიტეტის S 503 აუდიტორიაში გაიმართება საინფორმაციო შეხვედრა ნიდერლანდური ენის შესწავლასა და სტიპენდიებთან დაკავშირებით.
ნიდერლანდური ენისა და კულტურის ცენტრი სტუდენტებს სთავაზობს სრულად დაფინანსებულ სტიპენდიებს საზაფხულო კურსებზე გენტში, კორტრეიკსა და ოსტენდეში (ბელგია).

დრო: 22 იანვარი, 16:00 საათი
ადგილმდებარეობა: ნიდერლანდური ენისა და კულტურის ცენტრი, ილიას სახელმწიფო უნივერსიტეტის S კორპუსი, ოთახი 503 (გ. წერეთლის ქ. № 3)
დასწრება თავისუფალია.
